b'\n_START_ARTICLE_\nKomissio (talous)\n_START_PARAGRAPH_\nKomissio eli komissiokauppa on tavaroiden myymist\xc3\xa4 tai ostamista toisen lukuun omissa nimiss\xc3\xa4. Kyseess\xc3\xa4 voi siis olla myyntikomissio tai ostokomissio. Jos v\xc3\xa4lihenkil\xc3\xb6, kuten esimerkiksi v\xc3\xa4hitt\xc3\xa4iskauppias, joutuu ostamaan tavaran itselleen ennen myynti\xc3\xa4, puhutaan konsignaatiosta. Komissionantajaksi eli komitentiksi eli kaupittajaksi nimitet\xc3\xa4\xc3\xa4n p\xc3\xa4\xc3\xa4miest\xc3\xa4, jonka lukuun kauppa p\xc3\xa4\xc3\xa4tet\xc3\xa4\xc3\xa4n. P\xc3\xa4\xc3\xa4miehen lukuun toimivaa asiamiest\xc3\xa4 kutsutaan komissionsaajaksi eli komission\xc3\xa4\xc3\xa4riksi eli kaupitsijaksi. Komissiokaupassa tavaraan kohdistuvan m\xc3\xa4\xc3\xa4r\xc3\xa4\xc3\xa4misvallan haltija oikeuttaa toisen k\xc3\xa4ytt\xc3\xa4m\xc3\xa4\xc3\xa4n m\xc3\xa4\xc3\xa4r\xc3\xa4\xc3\xa4misvaltaa puolestaan. Valtuutuksesta riippuen komissionsaaja joko ostaa p\xc3\xa4\xc3\xa4miehen rahoilla jotain tai myy p\xc3\xa4\xc3\xa4miehelle kuuluvaa tavaraa. Komissiokauppa tehd\xc3\xa4\xc3\xa4n usein p\xc3\xa4\xc3\xa4miehen nime\xc3\xa4 paljastamatta ja toimeksiantaja ei useinkaan toimeksiantoa tehdess\xc3\xa4\xc3\xa4n tied\xc3\xa4 kenen kanssa komissionsaaja tulee sopimuksia solmimaan._NEWLINE_Arvo-osuuksien kaupassa k\xc3\xa4ytet\xc3\xa4\xc3\xa4n sek\xc3\xa4 myyntikomissiota ett\xc3\xa4 ostokomissiota. Myyntikomissiota k\xc3\xa4ytet\xc3\xa4\xc3\xa4n my\xc3\xb6s moottoriajoneuvojen ja taide-esineiden myynniss\xc3\xa4. Ostokomissio on tavallinen esimerkiksi raaka-aineiden hankinnoissa. Myyntikomissiota k\xc3\xa4ytet\xc3\xa4\xc3\xa4n usein silloin, kun p\xc3\xa4\xc3\xa4mies tarvitsee myyntitavaroita vakuutena. Toinen sen k\xc3\xa4ytt\xc3\xb6\xc3\xb6n vaikuttava tekij\xc3\xa4 on asiamiehen mahdollisuus palauttaa myym\xc3\xa4tt\xc3\xb6m\xc3\xa4t tavarat, jolloin asiamiehen riski v\xc3\xa4henee._NEWLINE_Komissioon liittyy useita oikeussuhteita. Ostokomissiossa p\xc3\xa4\xc3\xa4miehest\xc3\xa4 tulee ostetun tavaran omistaja ja myyntikomissiossa p\xc3\xa4\xc3\xa4miehelle syntyy oikeus kauppahintaan. Komissionsaaja ei miss\xc3\xa4\xc3\xa4n vaiheessa saa tavaraa omakseen eik\xc3\xa4 sit\xc3\xa4 voida h\xc3\xa4nelt\xc3\xa4 ulosmitata eik\xc3\xa4 liitt\xc3\xa4\xc3\xa4 h\xc3\xa4nen konkurssipes\xc3\xa4\xc3\xa4ns\xc3\xa4. Komissionsaajan ostaminen ja myyminen perustuu komissionantajan ja -saajan v\xc3\xa4liseen edustussopimukseen, jossa on sovittu my\xc3\xb6s komissionsaajan provisiosta. Komissionsaaja perii usein kauppahinnan komissionantajan lukuun, mutta komissionantaja voi tehd\xc3\xa4 sen itsekin. Edustussopimuksessa sovitaan my\xc3\xb6s siit\xc3\xa4, vastaako komissionsaaja sopimuskumppaniensa maksukyvyst\xc3\xa4. Komissionsaajan ja h\xc3\xa4nelt\xc3\xa4 ostavien tai h\xc3\xa4nelle myyvien henkil\xc3\xb6iden v\xc3\xa4lille syntyy sopimussuhde. Koska komissionsaaja k\xc3\xa4y kauppaa omissa nimiss\xc3\xa4\xc3\xa4n, h\xc3\xa4nt\xc3\xa4 koskevat myyj\xc3\xa4n tai ostajan velvollisuudet. T\xc3\xa4ss\xc3\xa4 h\xc3\xa4n eroaa kauppaedustajasta, joka tekee kaupat p\xc3\xa4\xc3\xa4miehens\xc3\xa4 nimiss\xc3\xa4.'